**Αθήνα:** 22.05.2025

**ΑΝΑΚΟΙΝΩΣΗ**

ΑΑΔΕ: Απαλλαγή από τα τέλη κυκλοφορίας λόγω αναπηρίας

Το αίτημα απαλλαγής μπορεί να υποβάλλεται οποιαδήποτε στιγμή, χωρίς περιορισμούς, και να αφορά περίοδο που καλύπτεται από τη χρονική διάρκεια ισχύος της Γνωστοποίησης Αποτελέσματος Πιστοποίησης Αναπηρίας

Δυνατότητα επανεξέτασης αιτημάτων που είχαν απορριφθεί στο παρελθόν λόγω εκπρόθεσμης υποβολής

Με την εγκύκλιο Ε.2024/2025 της ΑΑΔΕ (επισυνάπτεται) ότι «με αφορμή γραπτά και προφορικά ερωτήματα σχετικά με την απαλλαγή από τα τέλη κυκλοφορίας ατόμων με αναπηρία (ΑμεΑ) και με σκοπό τη διευκόλυνση αυτών των ευπαθών κοινωνικών ομάδων για την ομαλή ολοκλήρωση των διαδικασιών της απαλλαγής από τα τέλη κυκλοφορίας, παρέχονται οι ακόλουθες διευκρινίσεις:

1. Με την περ. ε΄ της παρ. 1 του άρθρου 59 του ν. 5177/2025 (Α΄21), τα επιβατικά αυτοκίνητα ιδιωτικής χρήσης που ανήκουν κατά πλήρη κυριότητα σε πρόσωπα με αναπηρία σύμφωνα με τα οριζόμενα στις παρ. 1 έως 4 του άρθρου 1 του ν. 490/1976 (Α΄331), το άρθρο 34 του ν. 1731/1987 (Α΄161), το άρθρο 16 του ν. 1798/1988 (Α΄166) και το άρθρο 17 του ν. 3402/2005 (Α΄258), απαλλάσσονται των τελών κυκλοφορίας.

Επισημαίνεται, ότι από 1.1.2021 το ποσοστό αναπηρίας για τους τυφλούς δικαιούχους μειώθηκε από 100% σε 80%, ενώ για τα τέλη κυκλοφορίας έτους 2021 και επομένων, επιπλέον απαλλάσσονται και τα άτομα που πάσχουν από καρδιακή ανεπάρκεια τελικού σταδίου ή είναι πνευμονοπαθείς μεταμοσχευμένοι, καθώς και οι πάσχοντες από συγγενή αιμορραγική διάθεση, κυστική ίνωση ή ομόζυγο κληρονομική υπερχοληστερολαιμία οι οποίοι, εξαιτίας των παθήσεων αυτών, έχουν καταστεί ανάπηροι, με συνολικό ποσοστό αναπηρίας από εξήντα επτά τοις εκατό (67%) και άνω, είναι ανίκανοι για εργασία και έχουν ανάγκη βοήθειας.

2. Με την ΚΥΑ Δ18Α 5038263/23.10.2013 (Β΄2710), που ίσχυε έως 3.11.2021, καθώς και με την ΚΥΑ Α. 1235/2021 (Β΄5083), που ισχύει από 4.11.2021, καθορίστηκε, μεταξύ άλλων, η αντιστοίχιση παθήσεων του άρθρου 16 του ν. 1798/1988 με τον Ενιαίο Πίνακα Προσδιορισμού Ποσοστού Αναπηρίας, ενώ με το άρθρο 3 των υπόψη αποφάσεων καθορίστηκε ο έλεγχος των αποφάσεων των ΚΕΠΑ από τις φορολογικές υπηρεσίες.

3. Με την απόφαση του Υφυπουργού Οικονομικών Δ18Α 5038645 ΕΞ 2013/29-10-2013 (Β΄ 2774) καθώς και με την απόφαση του Υφυπουργού Εθνικής Οικονομίας και Οικονομικών Α. 1003/2025 (Β΄359), καθορίστηκαν τα δικαιολογητικά καθώς και η διαδικασία για τη χορήγηση της απαλλαγής από τα τέλη κυκλοφορίας.

4. Το αίτημα για χορήγηση απαλλαγής από τέλη κυκλοφορίας υποβάλλεται οποτεδήποτε εφόσον συνοδεύεται από Γνωστοποίηση Αποτελέσματος Πιστοποίησης Αναπηρίας (μετά της Ιατρικής Βεβαίωσης αντιστοίχισης παθήσεων) του ΚΕ.Π.Α. ή γνωμάτευση της Α.Σ.Υ.Ε. ή της Α.Ν.Υ.Ε. ή της Α.Α.Υ.Ε., η οποία δικαιολογεί απαλλαγή από τέλη κυκλοφορίας, και η απαλλαγή χορηγείται από το έτος έναρξης της ισχύος της γνωστοποίησης ή γνωμάτευσης έως και το έτος της λήξης αυτής, συμπεριλαμβανομένων των ετών έναρξης ισχύος και λήξης (εφόσον προβλέπεται λήξη).

Περιπτώσεις για τις οποίες οι φορολογικές υπηρεσίες της ΑΑΔΕ έχουν αποφανθεί αρνητικά ως προς την απαλλαγή λόγω εκπρόθεσμης υποβολής αιτήματος απαλλαγής, επανεξετάζονται με την υποβολή νέου αιτήματος από τους ενδιαφερομένους, μέσω της ηλεκτρονικής εφαρμογής της ΑΑΔΕ «Τα Αιτήματά μου».

Τυχόν βεβαιωμένα τέλη κυκλοφορίας για τα έτη αυτά διαγράφονται οποτεδήποτε και τυχόν καταβληθέντα τέλη κυκλοφορίας επιστρέφονται ως αχρεωστήτως καταβληθέντα με την υποβολή σχετικού αιτήματος, μέσω της ηλεκτρονικής εφαρμογής της ΑΑΔΕ «Τα Αιτήματά μου», με την επιφύλαξη των διατάξεων περί παραγραφής απαιτήσεων κατά του Δημοσίου προς επιστροφή (τρία έτη από την καταβολή παρ. 3 2 αρ. 140 ν. 4270/2014 (Α΄143)). Αυτονόητο είναι ότι για τη χορήγηση απαλλαγής πρέπει να πληρούνται και όλες οι λοιπές προϋποθέσεις που ορίζει το σχετικό κανονιστικό πλαίσιο.

5. Στις περιπτώσεις υποβολής Γνωστοποίησης Αποτελέσματος Πιστοποίησης Αναπηρίας (μετά της Ιατρικής Βεβαίωσης αντιστοίχισης παθήσεων) του ΚΕ.Π.Α. ή γνωμάτευσης της Α.Σ.Υ.Ε. ή της Α.Ν.Υ.Ε. ή της Α.Α.Υ.Ε., η οποία δε δικαιολογεί απαλλαγή από τέλη κυκλοφορίας, τότε εφαρμόζονται ως προς τα τέλη κυκλοφορίας οι κείμενες διατάξεις.

6. Περαιτέρω διευκρινίζονται τα ακόλουθα: α) Υπενθυμίζεται ότι η απαλλαγή αφορά σε ένα ΕΙΧ όχημα ανά δικαιούχο για το χρονικό διάστημα ισχύος της απαλλαγής. Σε περίπτωση υποβολής αιτήματος για μετάθεση της απαλλαγής σε άλλο όχημα, χορηγείται απαλλαγή κατά το έτος αυτό στο νέο όχημα με ταυτόχρονη διακοπή της απαλλαγής στο όχημα για το οποίο έχει χορηγηθεί η απαλλαγή καταβάλλοντας τα τέλη κυκλοφορίας του έτους αυτού για το εν λόγω όχημα. Εναλλακτικά δύναται να υποβάλλεται αίτημα και να χορηγείται απαλλαγή στο νέο όχημα από το επόμενο έτος.

β) Η απαλλαγή από τα τέλη κυκλοφορίας που δύναται να χορηγείται στον ασκούντα τη γονική μέριμνα ή την επιτροπεία για λογαριασμό του ανήλικου δικαιούχου προσώπου με αναπηρία, ισχύει έως και το έτος ενηλικίωσης του για ένα μόνο όχημα, έστω και αν ασκεί τη γονική μέριμνα ή την επιτροπεία σε περισσότερους ανήλικους αναπήρους(αρ. 16 ν. 1798/1988)».

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |